Ministerul Apărării Naționale va primi, conform formei rectificate de buget, publicată de Ministerul de Finanțe, cu 5,3 miliarde de lei mai mult decât se preconizase inițial. Dacă suma va fi păstrată în urma ședinței de Guvern de astăzi, MApN ar beneficia de o creștere a bugetului cu 52% față de anul trecut.

Ministerul Apărării Naționale ar primi, potrivit formei finale publicate de MFP, un buget de 16.322.232.000 lei, ceea ce ar însemna cu 5,58 miliarde de lei mai mult decât în 2016 (raportat la execuția preliminată pentru 2016) și mai mult decât dublu față de anul 2015 (când alocarea a fost de 7,8 miliarde de lei).

În varianta de luni a proiectului de buget, MApN primea 11,02 miliarde de lei, ceea ce înseamnă că, în urma discuțiilor avute în ultimele zile, ministerul condus Gabriel Beniamin Leș a primit o suplimentare de 5,3 miliarde de lei, ajungând la exact 2% din PIB.

În ciuda alocării suplimentare, cheltuielile cu personalul, cifrate la 3,6 miliarde de lei, vor scădea în 2017 față de 2016 (cu 2,1%). În schimb, cheltuielile de capital cresc de la 2,42 miliarde lei la 7,86 miliarde lei, ceea ce înseamnă o majorare cu 224%.

Majorări semnificative în 2017 față de 2016 pot fi observate și în ceea ce privește cheltuielile pentru transport (75%), deplasări în străinătate (61,8%), reclamă și publicitate (500%), protocol și reprezentare (164%).

După publicarea primei variante de buget și după ce au apărut voci care au atras atenția că România nu și-ar respecta angajamentele, liderul PSD, Liviu Dragnea a declarat că vor fi operate modificări. „La Apărare prevăzuseră 2% compus din 1,5% credite bugetar şi 0,5% credite de angajament care stătea în picioare în sensul că au spus că o parte din investiţii nu pot fi efectiv plătite în acest an, dar solicitarea mea şi a primului-ministru a fost foarte clară: să fie 2% pentru Apărare din credite bugetare pentru că este un angajament. Dacă Ministerul Apărării nu va fi în stare să cheltuie aceşti bani, o să vedem la vremea respectivă”, a spus Dragnea.

În proiectul de buget prezentat luni de Ministerul de Finanţe, MApN ar fi avut un buget de 11,02 miliarde lei, care reprezintă 1,35% din PIB, arată datele din anexele bugetare pe ministere.